Diario Oficial de Galicia

xoves, 17 de xaneiro de 2008

III. OUTRAS DISPOSICIÓNS

Número do Dog:
12

Páxina do Dog:
1.217

Data da Disposición:
11 de xaneiro de 2008

Sección:
III. OUTRAS DISPOSICIÓNS

Organismo:
INSTITUTO GALEGO DE PROMOCIÓN ECONÓMICA

Rango:
Resolución

Título:

Resolución do 11 de xaneiro de 2008 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras das axudas do Igape para titulares de explotacións galegas de gando porcino e cunicultura.

O Consello de Dirección do Igape, na súa xuntanza do 26 de novembro de 2007, acordou por unanimidade dos seus membros asistentes a aprobación das bases reguladoras das axudas do Igape para titulares de explotacións galegas de gando porcino e cunicultura.

Na súa virtude e de conformidade coas facultades que teño conferidas,

RESOLVO:

Único.-Publicar as bases reguladoras das axudas do Igape para titulares de explotacións galegas de gando porcino e cunicultura, as cales se anexan a esta resolución.

Santiago de Compostela, 11 de xaneiro de 2008.

Álvaro Álvarez-Blázquez Fernández
Director xeral do Instituto Galego de Promoción Económica

Bases reguladoras das axudas do Igape para titulares
de explotacións galegas de gando porcino e cunicultura

O sector gandeiro galego xoga un papel determinante na economía do medio rural e dentro del as explotacións dedicadas ás producións porcinas e cunícolas tiveron un forte desenvolvemento nos últimos anos, acadando un alto nivel de calidade e produtivo baseado na tecnificación e profesionalización da actividade.

O aumento dos custos de produción, motivado fundamentalmente polo incremento dos gastos na alimentación animal, situaron a estes sectores nunha conxuntura difícil caracterizada polos problemas financeiros.

Esta situación fai necesario que se poñan en marcha medidas que contribúan a mellorar a situación financeira das explotacións porcinas e cunícolas.

O Instituto Galego de Promoción Económica (Igape) semella ser un instrumento axeitado para facilitar o financiamento destas explotacións, mediante a posta en funcionamento dunha axuda destinada a compensar os gastos financeiros e operativos soportados polos titulares destas explotacións.

Artigo 1º.-Obxecto.

Estas bases regulan o contido e procedemento de tramitación da subvención dos gastos financeiros e operativos soportados polos titulares das explotacións porcinas e cunícolas na Comunidade Autónoma de Galicia.

Artigo 2º.-Beneficiarios.

Poderán ser beneficiarios destas axudas os titulares de explotacións porcinas e cunícolas galegas que cumpran os seguintes requisitos:

1. Que cumpran a consideración de microempresa ou pequena ou mediana empresa (Pemes) segundo a definición adoptada pola Comisión Europea, feita pública para efectos do Igape mediante a Resolución do 27 de decembro de 2004 (Diario Oficial de Galicia nº 11, do 18 de xaneiro de 2005). Tamén poderán acceder á condición de beneficiario as persoas físicas, agrupacións de persoas físicas ou xurídicas, as comunidades de bens ou calquera outro tipo de unidade económica ou patrimonio separado que, aínda carecendo de personalidade xurídica, poidan levar a cabo as actividades ou se atopen na situación que motiva a concesión da subvención; neste caso deberá nomearse un representante ou apoderado único con poder suficiente para cumprir as obrigas que como beneficiario lle correspondan á agrupación. Non poderá disolverse a agrupación ata que transcorra o prazo de prescrición de catro anos do artigo 35 da Lei 9/2007, do 13 de xuño, de subvencións de Galicia.

2. Que se atopen inscritas no Rexistro Xeral de Explotacións Gandeiras establecido polo Real decreto 479/2005.

3. Que teñan realizada a declaración censual anual obrigatoria referente a 31 de decembro de 2007.

4. Que teñan actividade produtiva durante todo o ano 2007 (xustificada conforme os documentos que se especifican no artigo 6) e que a manteñan no momento de presentar a solicitude de axuda.

5. Que teñan subscrita póliza de seguro para a retirada dos cadáveres xerados na explotación vixente no momento de presentación da solicitude de axuda, e comprometerse a ter subscrita póliza que dea cobertura á retirada dos cadáveres xerados na explotación durante toda a anualidade de 2007.

6. Que figuren integrados na Agrupación de Defensa Sanitaria Gandeira (ADSG) durante 2007 ou integrarse a unha ADSG antes de presentar a solicitude de axuda e comprometerse a permanecer nela durante toda a anualidade de 2008, ou no caso do sector cunícola levar a cabo un programa sanitario común.

7. Cumprir a normativa de sanidade e benestar dos animais, non estando incurso en expediente sancionador por incumprimento da devandita.

8. Que teñan formalizada no momento da solicitude unha póliza de crédito ou préstamo con algunha entidade financeira.

9. Os beneficiarios terán que estar ao día das súas obrigas coa Facenda Pública, coa Comunidade Autónoma de Galicia e coa Seguridade Social e non estar incursos en prohibición legal para percibir subvencións.

Artigo 3º.-Prazo de presentación de solicitudes.

O prazo de presentación de solicitudes iniciarase o día seguinte ao da publicación destas bases reguladoras no Diario Oficial de Galicia e rematará o 31 de marzo de 2008. No caso de esgotamento do crédito o Igape publicará a dita circunstancia no Diario Oficial de Galicia co fin de pechar anticipadamente o prazo de presentación de solicitudes.

Artigo 4º.-Características das subvencións.

A subvención poderá acadar como máximo ata 3.000 euros por titular, e será a menor das seguintes contías:

-Un 5% do principal do risco bancario do solicitante á data da solicitude, en pólizas de crédito, préstamos ou outros instrumentos de financiamento que venzan durante o ano 2008, ligados á explotación gandeira, conforme certificacións bancarias.

-O importe facturado ao solicitante polos provedores de produtos de alimentación animal no ano 2007, conforme certificacións dos provedores, e acorde co consumo medio dunha explotación das características do solicitante.

Artigo 5º.-Compatibilidade e límite de axuda.

A concesión das axudas destas bases queda supeditada ao cumprimento da normativa vixente e, en especial, á da Unión Europea.

A axuda establecida nestas bases terá a consideración de axuda de minimis e cumprirá co establecido no Regulamento (CE) nº 1535/2007 da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas de mínimis no sector da produción de produtos agrícolas.

As axudas de minimis totais que se concedan a unha mesma empresa non poderán superar 7.500 € durante calquera período de tres exercicios fiscais. Neses termos, serán compatibles con calquera outra axuda pública ou privada.

Artigo 6º.-Tramitación.

1. Presentación de solicitudes: para a concesión de subvencións, os interesados deberán presentar ao Igape a súa instancia de solicitude, segundo o modelo que figura no anexo I, nas oficinas do Instituto Galego de Promoción Económica (Igape) ou en calquera das formas previstas pola Lei 30/1992, do 26 de novembro, de réxime xurídico das administracións públicas e do procedemento administrativo común.

2. A solicitude acompañarase da seguinte documentación:

2.1. Copia cotexada do CIF ou do NIF do titular da explotación solicitante.

2.2. Certificado orixinal da entidade financeira sobre a titularidade da conta en que se solicita o ingreso do importe da axuda.

2.3. Declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante o período dos 3 anos anteriores á data de presentación desta solicitude segundo o modelo que figura no anexo II.

2.4. Declaración da condición de Peme segundo o anexo III.

2.5. Xustificante de ter vixente a póliza do seguro para a retirada dos cadáveres xerados na explotación e do gasto realizado para ter cobertura durante unha anualidade.

2.6. Xustificante de integración en Agrupación de Defensa Sanitaria Gandeira e do gasto realizado no pagamento de cotas da agrupación durante unha anualidade ou, no caso do sector cunícola, certificación veterinaria do programa sanitario.

2.7. Declaración de compromiso de permanecer durante toda a anualidade de 2008 integrado en ADSG ou no caso do sector cunícola de seguimento do programa sanitario común e declaración de subscribir póliza de seguro que dea cobertura á retirada de cadáveres da explotación durante toda a anualidade de 2008.

2.8. Xustificación da actividade produtiva no ano 2007, mediante:

-Certificación do provedor de produtos de alimentación animal do importe facturado no ano 2007, acorde co consumo medio dunha explotación das características da afectada,

-Certificación de empresa ou destinatario dos produtos ou animais vendidos pola produtora co importe facturado no ano 2007, acorde co volume de produción medio dunha explotación das características da afectada,

-Copia das declaracións tributarias feitas no ano 2007, ou 2006 de ser o caso.

-Declaración de explotacións integradas e de participación en sociedades cooperativas conforme o anexo IV.

2.9. Certificación/s bancaria/s das débedas, en concepto de principal, en pólizas de crédito ou outros instrumentos bancarios de financiamento ligados á explotación gandeira, especificando os vencementos previstos para o ano 2008.

3. A presentación da solicitude de axuda polo interesado comportaralle a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda da Xunta de Galicia, segundo o disposto no artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. Non obstante, se por razóns técnicas ou doutra índole estes certificados non puidesen ser obtidos polo órgano xestor poderanlles ser requiridos ao interesado.

4. Unha vez comprobados os requisitos do solicitante polos servizos técnicos do Igape, e de ser o caso logo de informe sectorial competente, a Dirección da Área de Financiamento elevará a proposta de resolución ao director xeral do Igape, quen resolverá por delegación do Consello de Dirección.

5. Na resolución de concesión de axuda farase constar a contía da subvención concedida e o prazo para presentar a solicitude de cobro.

6. Na resolución denegatoria de axuda farase constar o motivo da denegación.

7. Con base nas características do programa de axuda, o procedemento de concesión tramitarase en concorrencia non competitiva. As solicitudes de axuda resolveranse por orde de entrada das solicitudes completas no Igape e ata esgotarse as dispoñibilidades orzamentarias aprobadas, circunstancia que se publicará mediante resolución no Diario Oficial de Galicia.

Artigo 7º.-Notificación, silencio administrativo e recursos.

O prazo máximo para notificar a resolución do procedemento será de tres meses a partir da data de presentación da solicitude de axuda no Igape. O citado prazo poderá ser suspendido nos supostos establecidos no artigo 42.5º da Lei de réxime xurídico das administracións públicas e do procedemento administrativo común. Transcorrido tal prazo sen que se notificase resolución expresa, poderase entender desestimada. Contra a resolución, que esgota a vía administrativa, poderase interpoñer recurso contencioso-administrativo diante dos xulgados do contencioso-administrativo de Santiago de Compostela, no prazo de dous meses contados a partir do día seguinte á recepción da notificación da resolución. Potestativamente, poderase interpoñer recurso de reposición diante do director xeral do Igape no prazo dun mes a partir do día seguinte á recepción da notificación da resolución, segundo o disposto nos artigos 116 e 117 da Lei de réxime xurídico das administracións públicas e do procedemento administrativo común.

Artigo 8º.-Publicación.

8.1. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as subvencións concedidas ao abeiro destas bases no Diario Oficial de Galicia e na páxina web do Igape, www.igape.es, expresando beneficiario, finalidade, contía e aplicación orzamentaria, polo que a presentación da solicitude leva implícita a autorización para o tratamento necesario dos datos do beneficiario e da súa publicación nos citados medios.

8.2. De conformidade cos números 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía publicarán no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro destas bases; e incluirá igualmente as referidas axudas e as sancións que como consecuencia delas puidesen impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.

Artigo 9º.-Xustificación e liquidación da subvención.

9.1. Os beneficiarios da axuda, antes da finalización do prazo máximo establecido na resolución de concesión, deberán presentar no Igape a solicitude de cobro mediante o anexo V a estas bases.

9.2. O Igape poderá solicitar calquera documentación e información adicional que considere oportuno para os efectos da liquidación da subvención. No caso de que considere correcta a xustificación presentada elaborará o correspondente informe de cumprimento de condicións.

9.3. Unha vez verificada a documentación achegada, de ser o caso, o Igape procederá á liquidación da subvención.

Artigo 10º.-Modificacións.

10.1. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión ou a súa revogación, no caso de considerarse que a modificación afecta un aspecto substancial da concesión.

10.2. O beneficiario queda obrigado a comunicarlle ao Igape calquera circunstancia ou eventualidade que poida afectar substancialmente a execución dos fins para os que foi concedida a axuda. En particular deberá remitir unha declaración complementaria das axudas de minimis no momento en que sexa comunicada calquera concesión e sempre coa presentación da solicitude de cobro.

10.3. En caso de modificación da operación aprobada, o beneficiario da axuda poderá solicitar, motivadamente, a modificación da resolución.

10.4. O director xeral do Igape poderá acordar a modificación da resolución de concesión por instancia do beneficiario debendo cumprirse os seguintes requisitos:

a) Que a actividade, conduta ou modificación do proxecto estea comprendida dentro da finalidade destas bases.

b) Que a modificación non cause prexuízos a terceiros.

c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da axuda.

10.5. A resolución de modificación establecerá as novas condicións da concesión e, de ser o caso, decretará o reintegro do indebidamente percibido. En ningún caso a resolución de modificación implicará aumentar o importe da subvención inicialmente aprobada.

10.6. O cambio de beneficiario da axuda poderá ser autorizado polo director xeral do Igape sempre que se acredite documentalmente a subrogación na totalidade dos dereitos e obrigas derivados da actividade subvencionada e especificamente da operación subsidiada, así como o cumprimento dos requisitos establecidos no artigo 10.4º anterior. Presentarase a solicitude asinada polo novo titular, xuntando a documentación acreditativa da subrogación, constando o consentimento do anterior beneficiario.

Artigo 11º.-Perda da subvención.

11.1. Procederá o reintegro total ou parcial por parte do beneficiario das cantidades percibidas do Igape, xunto cos xuros de demora devengados desde o pagamento, nos seguintes casos:

a) Incumprimento da obriga de xustificación ou xustificación insuficiente segundo os termos contidos nestas bases.

b) Obtención da subvención sen reunir os requisitos exixidos para a súa concesión, falseando as condicións requiridas para isto ou ocultando aquelas que o impedisen.

c) Incumprimento total ou parcial do obxectivo, actividade, proxecto ou non adopción do comportamento que fundamentou a concesión da subvención.

d) Incumprimento das condicións impostas ao beneficiario con motivo da concesión da axuda ou subvención pública, así como dos compromisos por este asumidos, sempre que afecten ou se refiran ao modo en que deben acadarse os obxectivos, realizar a actividade, executar o proxecto ou adoptar o comportamento que fundamente a concesión da subvención, ou daqueles distintos dos anteriores, cando disto derive a imposibilidade de verificar o emprego dado aos fondos percibidos, o cumprimento do obxectivo, a realidade ou regularidade das actividades subvencionadas ou a concorrencia de subvencións, axudas, ingresos ou recursos para a mesma finalidade procedentes de calquera administración ou ente público ou privado, nacionais, da Unión Europea ou de organismos internacionais.

e) Resistencia, escusa, obstrución ou negativa ás actuacións de comprobación e control financeiro desempeñadas pola Administración ou por calquera dos seus órganos, así como o incumprimento das obrigas contables, rexistrais ou de conservación de documentos cando disto derive a imposibilidade de verificar o emprego dado aos fondos percibidos, o incumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacionais, da Unión Europea, ou de organismos internacionais.

f) A adopción, en virtude do establecido nos artigos 87 a 89 do Tratado da Unión Europea, dunha decisión da cal derive unha necesidade de reintegro.

g) Nos demais casos previstos na normativa reguladora da subvención.

11.2. Igualmente procederá o reintegro do exceso percibido nos supostos en que o importe da axuda, illadamente ou en concorrencia coas subvencións ou axudas doutras administracións ou doutras entidades públicas ou privadas, supere o custo do proxecto ou o límite de intensidade de axuda establecido pola normativa comunitaria.

11.3. O alcance do incumprimento determinarase en función do grao e entidade da condición incumprida. A concorrencia de distintas causas de incumprimento dará lugar á súa apreciación conxunta.

11.4. O procedemento para declarar o incumprimento e reintegro de cantidades axustarase ao disposto nos capítulos I e II do título II da Lei 9/2007, do 13 de xuño, de subvencións de Galicia, sendo competente para a resolución do mesmo o director xeral do Igape. Contra a súa resolución caberá recurso contencioso-administrativo ante os xulgados do contencioso-administrativo de Santiago de Compostela nos dous meses seguintes á súa notificación e potestativamente, recurso de reposición ante o director xeral do Igape no mes seguinte ao da súa notificación.

11.5. Sen prexuízo do establecido nos puntos anteriores, os beneficiarios sométense ao réxime de infraccións e sancións establecido no título IV da Lei 9/2007, do 13 de xuño, de subvencións de Galicia.

Artigo 12º.-Control.

Os beneficiarios da axuda quedan obrigados a someterse ás actuacións de control que se efectúen por parte do Igape ou polos órganos internos ou externos de control da Comunidade Autónoma de Galicia, para verificar o cumprimento dos requisitos e finalidades das axudas acollidas a estas bases.

Artigo 13º.-Dotación orzamentaria.

As axudas reguladas nestas bases financiaranse con cargo á aplicación orzamentaria 02.01-E5/10/01-656700 que figura dotada no proxecto de orzamentos do Igape para 2008, na cal normalmente existirá crédito axeitado e suficiente, e ata o importe máximo de 330.000 €, reservándose para o efecto o correspondente crédito. Os ditos créditos, á vista das solicitudes presentadas poderán ser modificados e/ou ampliados polo Igape, do cal se dará a correspondente publicidade no Diario Oficial de Galicia.

De conformidade co disposto na Orde do 11 de febreiro de 1998 (Diario Oficial de Galicia nº 34, do 19 de febreiro) sobre tramitación anticipada de expedientes de gasto, modificada pola Orde do 27 de novembro de 2000 (Diario Oficial de Galicia nº 231, do 29 de novembro) e pola Orde do 25 de outubro de 2001 (Diario Oficial de Galicia nº 209, do 29 de outubro), a concesión das correspondentes axudas queda sometida en todo caso á condición suspensiva da existencia de crédito axeitado e suficiente nos orzamentos xerais do Igape para 2008 no momento da resolución.

Ver referencia pdf "01200D012P113.PDF"

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es